
Божията реалност
 
 
Най-важната ми молитва е свързана с това да имам повече и повече от Божията реалност. Каквото и друго да се случва, ако Божията реалност в мен не расте с всеки изминал ден, аз не бих бил удовлетворен от живота си. Без Божията реалност, живота ни не е по-различен от този на невярващите, не е по-продуктивен от този на невярващите, дори не е по-благословен от този на невярващите.
 
 
1). Божията реалност е Новозаветна реалност. 
 
Искам да имам всичко, което виждам в Новия завет. Искам това, което апостолите имаха с Бога. Искам това, което Църквата имаше с Бога. Начинът, по който те Го преживяваха е начинът по който и ние можем да Го преживяваме. Това е реална възможност, която зависи от нашия глад за Бога. Ние имаме отговорност да бъдем гладни за Бога и четейки Новия завет, да искаме онова, което виждаме там.
 
 
2). Божията реалност е първо-вековна реалност. 
 
В XXI век като че ли сме свикнали да се задоволяваме с много по-малка реалност, от тази, която хората имаха през I век. Днес, ако говорим езици, ако от време на време получаваме по някой сън и ако имаме две-три откровения за целия живот, ние сме удовлетворени - „познаваме“ Бога. Искам това, което хората имаха по времето на Исус.
 
 
3). Божията реалност е адекватна реалност. 
 
Много християни споделят за всякакви преживявания, но като погледнем самите християни и се чудим дали наистина преживяванията им са от Бога, като се има напредвид, че не са довели до промяна в тях, нито до посока, нито до призив, цел и съдба, а са просто въздухарски преживявания, които изглеждат повече на психични проблеми. Аз искам реалност, която променя; реалност, която носи цел; реалност, която ме прави ефективен и пълноценен в призива и служението ми.
 
 
4). Божията реалност е неопровержима реалност. 
 
Много от преживяванията на хората могат да бъдат обяснени и по друг начин. Особено изцеленията. Като чуем свидетелството на човека ще си помислим, че съвсем свръхестествено е бил изцелен, но после, ако позадълбаем се окачва, че той/тя е преминал 10 други терапии преди това и всевъзможни методи, лекари, лекарства, билки и т.н. Аз искам реалност, която идва само от Бога и то такава, че никой да не се съмнява, че само Бог може да извърши даденото нещо.
 
 
5). Божията реалност е християнска реалност. 
 
Много християни, за съжаление, вярват в медиуми, гледачки, баячки, окултисти, астролози, зодии, кафе и боб, леене на куршум и какво ли още не. Затова дори хората от света ни изпреварват в преживяванията. Аз искам да преживявам Бога все повече и повече, в чисто християнски стил - библейски стил. Искам, както когато един човек в Израел си беше изгубил магаретата, всеки, когото питаше дали ги е виждал, му казваше: „Не, но, отиди при Божия човек, гледачът, и той ще ти каже.“ Уау!
Библейският вид реалност
 
 
- сънища (истински, новозаветни, адекватни, животопроменящи, пророчески сънища, като тези описани в Библията - Йосиф, Данаил - сънища, които имат в себе си потенциала да променят изцяло живота на човек, а защо не и на цяла нация). Не сънища от типа: видях камила с три гърбици, или 2 кюфтета с руска салата и т.н.
 
- видения (очите на сърцето ни да се отворят за духовните реалности по такъв начин, че това да произведе в нас още повече глад, промяна и служение към Бога и хората).
 
- трансове (естествените ни очи да се отворят към духовния свят – както очите на Петър се отвориха за езичниците).
 
- отворено небе (състояние в което през цялото време човек е със съзнание за Бога и духовния свят, където и да се намира, както и състояние, в което ние носим Небето на Земята, там където отидем. Исус каза на учениците: „Отсега нататък ще виждате небето отворено и ангелите да слизат и да се казват върху Човешкия Син“).
 
- откровения (умът ни да бъде просветлен с духовно знание и прозрение, за да разбираме Божието Слово по такъв начин, че практично то да ни върши работа в ежедневието ни).
 
- ангели (духовните ни сетива да бъдат изострени, така че да усещаме присъствието на ангелите, да ги виждаме, да ги чуваме, да общуваме с тях).
 
- дарби (да се движим в 9-те дарби на Духа - всяка от тях е свръхестествена: дарби на откровение: слово на мъдрост, слово на знание и разпознаване на духовете / дарби на изговор: езици, тълкуване и пророкуване / дарби на сила: вяра, изцеление и вършена на чудеса).
 
- знамения (да бъдем толкова близо до Бога, че не само ние да служим на Него в хваление, поклонение, благодарение и служение към Неговите хора и към изгубените, но и Той да ни служи като върши неща, които само Той би могъл да извърши - знамения - всички като ги видят, да се чудят как изобщо е възможно това да се случи в живота на човек). 
 
Бог да ви благослови!

